Մատենադարանի խնդիրն է՝ կազմակերպել հին ձեռագրերի պահպանությունը, վերականգնումն ու պատճենահանումը, ի մի բերել ձեռագիր հուշարձանները, կազմել հայերեն ձեռագրերի մայր ցուցակ, ուսումնասիրել և հրատարակել կարևորագույն բնագրերը, հայկ, մանրանկարչության հուշարձանները, համաշխարհային նշանակություն ունեցող միջնադարյան հայկ, աղբյուրները ռուս. և եվրոպական լեզուներով, գիտահանրամատչելի գրքույկների միջոցով մասսայականացնել հայ ժողովրդի ձեռագիր մշակույթի արժեքավոր կոթողները ևն։ Մատենադարանում, հայ հին ձեռագրերի աշխարհում ամենախոշոր գրապահոցում՝ 1986-ին կար 13,672 հայերեն, 2807 արաբ., պարսիկ, և այլ լեզուներով ձեռագրեր, արխիվային փաստաթղթեր, որոնք գիտ. և պատմ. մեծ արժեք ունեն և կարևորագույն սկզբնաղբյուրներ են Հայաստանի, ինչպես և Կովկասի, Մերձավոր ու Միջին Արևելքի ժողովուրդների պատմության ու հոգևոր մշակույթի ուսումնասիրման համար։ Մատենադարանը սերտ կապերի մեջ է ձեռագրական մշակույթի ուսումնասիրությամբ զբաղվող սովետական և արտասահմանյան գիտ. ու թանգարանային հաստատությունների հետ, կատարում է գրքերի ու մանրաժապավենների Փոխանակում։ Ամեն տարի հազարավոր հայ և օտարազգի հյուրեր այցելում են Մատենադարանի թանգարանը և ծանոթանում հայ ժողովրդի հոգևոր մշակույթի եզակի նմուշներին։ 1941-ից հրատարակվում է «Բանբեր Մատենադարանի» աշխատությունների ժողովածուն։